
MNENJE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje:
1.	poziva vse agencije na področju pravosodja in notranjih zadev, naj okrepijo notranje revizije učinkovitosti in naj ne podvajajo upravnih struktur; vztraja, da morajo vsako povečanje proračuna ali zaposlenih spremljati merljivi kazalniki smotrnosti, 
(ta dodatek se vstavi pred Del I) 
Del I – Razrešnica glede izvrševanja proračuna Agencije Evropske unije za pravosodno sodelovanje v kazenskih zadevah za proračunsko leto 2024
[bookmark: _Hlk211414452]2.	je seznanjen, da so se operativne dejavnosti Agencije Evropske unije za pravosodno sodelovanje v kazenskih zadevah (Eurojust) stalno povečevale in v letu 2024 zajemale obravnavo 12 972 zadev, več kot 640 usklajevalnih sestankov, 32 koordinacijskih centrov in 361 skupnih preiskovalnih skupin (letno povečanje za 25 %), kar je omogočilo izvršitev 452 evropskih nalogov za prijetje in uporabo 2 668 evropskih preiskovalnih nalogov;
3.	pozdravlja povečanje učinkovitosti, ki ga je Eurojust dosegel z izvrševanjem 99,94 % svojega proračuna in 98,35 % kadrovskega načrta; ugotavlja, da so bili ti rezultati doseženi kljub velikim proračunskim omejitvam, ki izhajajo iz povečane operativne delovne obremenitve in visoke inflacije;
4.	pozdravlja, da Eurojust podpira dejavnosti, povezane z vojaško agresijo proti Ukrajini, skupno preiskovalno skupino, ki preiskuje domnevna najhujša mednarodna kazniva dejanja, vzpostavitev podatkovne zbirke o dokazih o najhujših mednarodnih kaznivih dejanjih (CICED) in podporo razvoju mednarodnega centra za pregon kaznivega dejanja agresije, ki ga gosti Eurojust; vztraja, da je treba tem dejavnostim in njihovemu razvoju nameniti ustrezna finančna in kadrovska sredstva;
5.	pozdravlja, da je bila septembra 2024 ustanovljena Evropska pravosodna mreža za organizirani kriminal (EJOCN), ki jo gosti Eurojust, kot edinstveno vozlišče za izmenjavo strokovnega znanja med pravosodnimi organi, vključenimi v preiskovanje in pregon organiziranega kriminala; poudarja, da je za to mrežo treba opredeliti skladno razvojno strategijo, da bi povečali njen pomen za strokovne delavce;
6.	pozdravlja, da je Eurojust sklenil delovne dogovore s tretjimi državami in sprejel strategijo za sodelovanje z mednarodnimi partnerji (2024–2027); poziva h krepitvi dejavnosti mednarodnega sodelovanja z nadaljnjim razvojem delovnih dogovorov, sklepanjem partnerstev in sporazumov o sodelovanju;
7.	pozdravlja, da Eurojust tesno sodeluje z Agencijo Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) in da je bila ustanovljena medagencijska delovna skupina, ki bo preučila možnosti za nadaljnje sodelovanje; vztraja, da je cikel pregleda zakonodaje Eurojusta, Europola in Evropskega javnega tožilstva (EJT) edinstvena priložnost za nadaljnjo krepitev sinergij med njimi, zlasti pri operativnem sodelovanju, izmenjavi podatkov in informacij, in da je ob tem treba poskrbeti za to, da se bodo njihove pravne pristojnosti dopolnjevale, ne pa podvajale ali prekrivale;
8.	poziva Europol naj določi posebno kontaktno točko za Eurojust, ki bo odgovorna za lažjo izmenjavo informacij, zagotavljanje povezav v skupnih primerih in izboljšanje usklajevanja med Eurojustovimi skupnimi preiskovalnimi skupinami in Europolovimi operativnimi projektnimi skupinami;
9.	poziva tudi k ciljno usmerjeni interoperabilnosti med Eurojustom in Europolom, ki bo omogočila sorazmernost, pravno varnost in zaupnost, s čimer bi izboljšali zgodnje odkrivanje povezav med pravosodnimi preiskavami in preiskavami organov za preprečevanje, odkrivanje in preiskovanje kaznivih dejanj;
10.	z veliko zaskrbljenostjo ugotavlja, da so velike zamude pri izvajanju novega sistema vodenja zadev; poudarja, da bi lahko te zamude vplivale na dopustnost dokazov v primerih, ki jih obravnava Eurojust, vključno s tistimi, ki so shranjeni v zbirki CICED; poziva Evropsko komisijo in Eurojust, naj skupaj določita pregleden časovni načrt in načrt za obvladovanje tveganj za sistem vodenja zadev, kar bo zagotovilo neprekinjeno delovanje in celovitost podatkov v vseh tekočih preiskavah; poziva Evropsko komisijo, naj izvaja sistematične ocene učinka in ocene prizadevanj pri razvoju kompleksnih informacijskih sistemov, zlasti kadar so v zakonodajnih predlogih določeni roki za njihovo vzpostavitev in delovanje;
Del II – Razrešnica glede izvrševanja proračuna Agencije Evropske unije za temeljne pravice za proračunsko leto 2024
11.	pozdravlja, da je Agencija Evropske unije za temeljne pravice (FRA) kljub stalnemu pomanjkanju človeških in finančnih virov uspela izpolniti svoje cilje in izvesti dejavnosti, predvidene v njenem letnem delovnem programu, še posebej glede na to, da je bil njen mandat občutno razširjen; ugotavlja in ponovno izraža zaskrbljenost, da agencijo še vedno pesti pomanjkanje finančnih in kadrovskih virov; zato poziva, naj se agenciji dodelijo dodatna sredstva v smislu proračuna in osebja; ugotavlja, da je bilo načrtovanih 50 publikacij, pripravljene pa 102, da je bilo število zunanjih sestankov in prireditev, na katerih je agencija predstavila/govorila/uradno posredovala, 223, v primerjavi z načrtovanimi 120, da je bilo zagotovljenih 520 pisnih/ustnih vložkov, načrtovanih pa 120, in da je bilo načrtovanih 1 000 primerkov komunikacijskega gradiva, pripravljenih pa 3 617; z zadovoljstvom ugotavlja, da ima FRA zelo visoko stopnjo realizacije, ki presega 99 %; meni, da je to pomemben pokazatelj dobrega finančnega poslovodenja in spoštovanja proračunskih načel; pozdravlja sodelovanje z drugimi agencijami EU, mednarodnimi in nacionalnimi organi za človekove pravice ter civilno družbo, da se zagotovi spoštovanje temeljnih pravic; poudarja, da lahko pomanjkanje sredstev vpliva na kakovost dela agencije, ki je zelo pomembno za to, da politika in zakonodaja EU upoštevata temeljne pravice;
12.	poudarja vlogo agencije kot ključnega akterja na področju temeljnih pravic in pravne države, kot je zapisano v Listini o temeljnih pravicah, ki je primarna zakonodaja EU, in pozdravlja, da si prizadeva za spoštovanje, varstvo in uresničevanje temeljnih pravic v obstoječih zakonih in politikah EU, ter njene prispevke k pobudam za enakost in boj proti diskriminaciji, kot so boj proti seksizmu, rasizmu, antisemitizmu in islamofobiji, podpiranje zbiranja podatkov o enakosti, pomoč pri izvajanju nacionalnih strateških okvirov za Rome in prispevanje k poročilom Komisije o akcijskem načrtu EU za boj proti rasizmu za obdobje 2020–2025 in povezanih nacionalnih akcijskih načrtih, strategiji za enakost oseb LGBTIQ za obdobje 2020–2025 in prvemu poročilu o napredku strategije EU za boj proti antisemitizmu in negovanje judovskega življenja; priznava, da ima FRA pomembno vlogo pri pripravi letnega poročila Komisije o stanju pravne države; poudarja, da ima pomembno vlogo tudi pri spodbujanju zaščite civilne družbe in zaščite ogroženih zagovornikov človekovih pravic, pri zagotavljanju podpore raziskavam in gradnji zmogljivosti v zvezi z Listino Evropske unije o temeljnih pravicah in mednarodnimi standardi ter letnem poročilu o temeljnih pravicah; vendar meni, da mora razširitev mandata agencije ostati sorazmerna z njenim osnovnim poslanstvom;
13.	pozdravlja prvi projekt agencije FRA za strateške napovedi na področju temeljnih pravic, katerega cilj je predvideti prihodnje izzive na področju temeljnih pravic in agenciji omogočiti, da bolje podpre oblikovanje politik EU in države članice pri reševanju nastajajočih vprašanj;
14.	opozarja na smernice in prizadevanja agencije na področju azila in migracij, meja in interoperabilnosti ter da je pomembno, da se osredotoča na temeljne pravice, mednarodne obveznosti držav članic in pravo EU o človekovih pravicah na tem področju, vključno z delom agencije, povezanim z migracijskimi politikami, pri čemer skrbi za to, da se oblikujejo in izvajajo ob polnem spoštovanju temeljnih pravic, ter usposabljanjem za nacionalne organe, vključno s poudarkom na ukrepih za zaščito temeljnih pravic na področju migracij in azila;
15.	pozdravlja prispevek agencije k aktu o umetni inteligenci, strokovno znanje o izvajanju akta o digitalnih storitvah in poročilo o izzivih pri izvajanju splošne uredbe o varstvu podatkov, ki ga je objavila in na podlagi katerega je Evropska komisija ocenila uredbo; je zadovoljen z delom, ki ga je agencija opravila v zvezi s škodljivimi spletnimi vsebinami in praksami moderiranja, s čimer je izboljšala zbiranje podatkov o sovražnem govoru na spletu ter kibernetski kriminaliteti in temeljnih pravicah;
Del III – Razrešnica glede izvrševanja proračuna Agencije Evropske unije za azil za proračunsko leto 2024
16.	ugotavlja, da se je Evropski parlament 7. maja 2025 odločil, da bo odložil sklep o podelitvi razrešnice izvršni direktorici Agencije Evropske unije za azil (EUAA) glede izvrševanja proračuna agencije za proračunsko leto 2023 zaradi tekoče preiskave urada OLAF, ki naj bi vključevala vprašanja, ki vplivajo na njeno finančno poslovodenje; ugotavlja, da je Evropski parlament 22. oktobra 2025 agenciji podelil razrešnico in zanjo pripravil več priporočil; ponovno poudarja, da je zaradi postopka razrešnice za leto 2024 zelo pomembno, da se v celoti izvedejo vsa priporočila Parlamenta;
17.	ugotavlja, da je bilo leta 2024 vloženih več kot milijon prošenj za mednarodno zaščito (11 % manj kot leta 2023), v državah EU+ pa je bilo izdanih še 746 000 odločb o priznanju začasne zaščite; poudarja, da je EUAA v zvezi s tem državam članicam še naprej zagotavljala operativno in tehnično podporo, zlasti z operativnimi načrti v 13 državah članicah[1], s čimer se je povečala njihova nacionalna zmogljivost za obdelavo prošenj za azil in zagotavljanje sprejema; z zadovoljstvom ugotavlja tudi, da se operacije agencije razvijajo v skladu s potrebami na terenu; pozdravlja, da države članice na področju preselitve vse pogosteje uporabljajo instrument EUAA za podporo preseljevanju v Turčiji, kar pomeni podporo 34 misijam za preseljevanje, ki v zvezi s tem pomagajo 4 100 osebam;
18.	ceni, da je EUAA izvedla 1 200 usposabljanj, ki jih je obiskalo 18 000 udeležencev, kar pomeni 28-odstotno povečanje v primerjavi z letom 2023; z zadovoljstvom ugotavlja, da je agencija po dolgem pripravljalnem in predanem delu v sodelovanju z malteškimi organi uradno priznana kot ponudnik nadaljnjega in visokošolskega izobraževanja; je prepričan, da je to mejnik pri preoblikovanju učnega načrta usposabljanja v edinstveno orodje za spodbujanje skupnega pristopa k upravljanju azila in migracij v EU; pozdravlja sprejetje večletnega programa spremljanja, v katerem je določen vrstni red prvega cikla spremljanja za operativno in tehnično uporabo skupnega evropskega azilnega sistema med letoma 2026 in 2030; pozdravlja tudi vzpostavitev skupne metodologije za te dejavnosti spremljanja;
19.	priznava pomembne prispevke EUAA na področju informacij in smernic o izvorni državi, pa tudi situacijskega zavedanja in povezanega zbiranja podatkov;
20.	pozdravlja, da si agencija prizadeva za pravočasno posodobitev vsega podpornega gradiva po novi zakonodaji in sprejetju pakta o migracijah in azilu ter močno ceni prispevek in podporo EUAA pri pripravah pred začetkom veljave pakta, med drugim z enajstimi proizvodi, povezanimi s paktom, ki so ključni za usmerjanje držav članic in strokovnih delavcev pri njihovem delu; vendar zahteva, da se ti dokumenti zaradi preglednosti in učinkovitosti posredujejo Parlamentu brez oznake tajnosti;
21.	ugotavlja, da je proračun agencije v letu 2024 znašal 172 milijonov EUR, imela pa je 592 delovnih mest (v primerjavi s 529 v letu 2023); poziva k ustrezni ravni financiranja in ustreznemu številu zaposlenih agencije, ob upoštevanju znatnega povečanja nalog, zaupanih agenciji v okviru izvajanja pakta o migracijah in azilu; obžaluje, da je bilo v letu 2024 zasedenih le 508 delovnih mest; izreka pohvalo zaposlenim agencije za njihovo predanost in rezultate njihovega dela, čeprav je bilo nezasedenih veliko delovnih mest, delovna obremenitev pa visoka; poudarja, da je pomembno spodbujati pozitivno delovno okolje, ki ga omogočajo odprti komunikacijski kanali in nagrajevanje na podlagi dosežkov; agencijo poziva, naj pospeši postopke zaposlovanja, da bi zapolnila vsa nezasedena delovna mesta;
22.	opaža izboljšave, saj je bilo izvršenih 99 % odobritev za prevzem obveznosti in 95 % odobritev plačil, ter jo spodbuja, naj dodatno izpopolni mehanizme notranje kontrole in poveča njihovo kakovost; poziva jo, naj Parlamentu redno poroča o izvajanju pisnih priporočil, ki jih je leta 2025 izdal upravni odbor, o popravnih ukrepih, ki jih je izvršna direktorica napovedala v izjavi o viziji o vodstvu pri izvajanju sprememb v EUAA; ponovno poudarja, kako pomembno je proaktivno sodelovanje upravnega odbora pri usmerjanju dejavnosti agencije, in opozarja, kako pomembno je, da se vzpostavijo učinkoviti in pregledni postopki in struktura za komuniciranje z upravnim odborom, kar bo omogočilo izvajanje pravočasnega in učinkovitega nadzora; poziva Komisijo, naj podpira člane upravnega odbora in jim pomaga pri izvajanju njihove nadzorne vloge;
23.	poziva agencijo, naj vzpostavi neodvisno notranjo službo za etiko; spodbuja jo, naj odločno obravnava pomanjkljivosti pri upravljanju človeških virov, ki so bile razkrite v poročilu urada OLAF, o katerem je odbor CONT razpravljal 15. julija 2025, da bi ohranili integriteto in zaupanje v organizacijo;
24.	želi spomniti, kako pomembno je okrepiti parlamentarni pregled, da bi povečali odgovornost agencije EUAA, in jo ponovno poziva, naj predloži zapisnike razprav upravnega odbora, glede na vključenost Evropskega parlamenta v zadeve, ki jih ureja uredba o tej agenciji, poziva upravni odbor, naj na svoje seje sistematično vabi tudi strokovnjaka Evropskega parlamenta;
25.	pozdravlja, da je agencija sprejela prvo strategijo za temeljne pravice in akcijske načrte, ki ji bodo sledili; pozdravlja, da je bil vzpostavljen pritožbeni mehanizem in namenska spletna stran za lažji dostop do mehanizma; ceni 24 ugotovitev uradnika za temeljne pravice po analizi operativnih načrtov, ocenah izvajanja operativnih načrtov in opazovanju dela agencije na terenu; pozdravlja prvo letno poročilo urada za temeljne pravice, ki vsebuje pregled dejavnosti v letu 2024;
Del IV – Razrešnica glede izvrševanja proračuna Agencije Evropske unije za operativno upravljanje obsežnih informacijskih sistemov s področja svobode, varnosti in pravice za proračunsko leto 2024

26.	pozdravlja operativne dosežke Agencije Evropske unije za operativno upravljanje obsežnih informacijskih sistemov s področja svobode, varnosti in pravice (eu-LISA) v letu 2024, vključno s konsolidacijo operacij SIS, VIS in Eurodac, povezavo agencije Frontex s SIS, omogočanjem polnega dostopa do VIS za Bolgarijo in Romunijo ter uradnim prevzemom operativnega upravljanja sistema e-CODEX; je seznanjen tudi s pripravami agencije na nov sistem Eurodac, ki naj bi bil predložen do junija 2026 za ključne funkcije, in z začetkom razvoja platforme za sodelovanje skupnih preiskovalnih skupin; opozarja, da je treba v celoti spoštovati veljavni pravni red o varstvu podatkov;
27.	z zadovoljstvom ugotavlja, da je eu-LISA v letu 2024 izvršila 100 % svojih odobritev za prevzem obveznosti v višini 307,39 milijona EUR in v celoti izvršila odobritve plačil v višini 260,11 milijona EUR, vključno s prenosi v naslednje leto; pozdravlja znatno zmanjšanje prenosov iz leta 2024 v leto 2025, in sicer za približno 50 % v primerjavi s prejšnjim letom, s čimer je agencija obravnavala prejšnje pomisleke Parlamenta, vendar obžaluje, da je stopnja razveljavitev odobritev plačil ostala visoka in je znašala 14,5 %;
28.	poudarja, da je nujno treba zagotoviti arhitekturo interoperabilnosti, pri čemer je treba upoštevati izkušnje iz skupne vaje, in poudarja, da je hitra in zanesljiva izmenjava informacij bistvena za območje svobode, varnosti in pravice v Uniji;
29.	obžaluje, da sistem vstopa/izstopa (SVI) ni mogel začeti delovati novembra 2024, vendar pozdravlja ukrepe, ki jih je agencija eu-LISA sprejela za postopen začetek delovanja sistema od 12. oktobra 2025 dalje;
30.	pozdravlja večjo osredotočenost agencije na kibernetsko varnost, vključno z delovanjem spremljanja 24 ur na dan in 7 dni v tednu, odzivanja na incidente in vajami v sodelovanju z mrežo agencij na področju pravosodja in notranjih zadev; poudarja pomen pravočasnega izvajanja novih predpisov Unije o kibernetski varnosti in varnosti informacij;
31.	je seznanjen, da si je eu-LISA v letu 2024 prizadevala, da bi učinkovito uporabila svoje finančne in človeške vire; priznava pomen nadaljnjega izboljševanja stopnje zasedenosti delovnih mest in potrebo po zmanjšanju odvisnosti od zunanjih izvajalcev s krepitvijo notranjih zmogljivosti; pozdravlja akcijski načrt strateškega upravljanja za izboljšanje izvajanja sistema, izgradnjo notranjih razvojnih zmogljivosti, izboljšanje upravljanja talentov in okrepitev odnosov z deležniki; poziva Komisijo in države članice, naj poskrbijo, da bo imela agencija na voljo ustrezna sredstva, da bo lahko izpolnjevala vse obsežnejši mandat;
32.	poudarja pomen programa eu-LISA za povečanje zmogljivosti, da se zagotovijo zadostni viri podatkovnega središča za nove in obstoječe informacijske sisteme, ter pozdravlja tekoče ukrepe za zanesljivejše proračunsko načrtovanje in spremljanje; poudarja, kako pomembno je dokončati strategijo nabave in povečati notranje zmogljivosti za zmanjšanje odvisnosti od zunanjih izvajalcev; medtem poziva, naj se poveča nadzor nad izvajalci, pri čemer je treba upoštevati tudi občutljivost podatkov, ki jih obdeluje agencija;
Del V – Razrešnica glede izvrševanja proračuna Evropske agencije za mejno in obalno stražo za proračunsko leto 2024
33.	opozarja, da se je proračun agencije s 118 milijonov EUR v letu 2011 povečal na 922 milijonov EUR v letu 2024 zaradi spremenjenega mandata in v skladu s proračunskimi odločitvami, sprejetimi v tem obdobju; ugotavlja, da morata povečane pristojnosti in proračun spremljati odgovornost in preglednost, hkrati pa je treba zagotoviti polno operativno zmogljivost agencije, da bo lahko učinkovito izpolnjevala svoj mandat, vključno s spoštovanjem temeljnih pravic;
34.	priznava, da je Evropska agencija za mejno in obalno stražo (Frontex) leta 2024 sprejela pomembne ukrepe za uskladitev svoje strateške usmeritve in operativnih zmogljivosti s paktom o migracijah in azilu z izvajanjem notranjega akcijskega načrta za podporo državam članicam pri izvajanju pakta, s prispevanjem k mehanizmu EU za pripravljenost na krize v zvezi z migracijami in njihovo obvladovanje (načrt za pripravljenost na migracije in migracijske krize) ter s sprejetjem strategije agencije Frontex za mednarodno sodelovanje za obdobje 2024–2026;
35.	pozdravlja, da je Frontex leta 2024 uvedel novo strukturo poveljevanja, ki omogoča decentralizirano odločanje in hitrejši odziv na nastajajoče operativne potrebe na lokalni ravni; ugotavlja, da lahko nova organizacija in poslovni model zagotovita prožnejše, prilagodljivejše in stroškovno učinkovitejše upravljanje operacij v primerjavi s prejšnjim sistemom; poziva agencijo, naj oceni nove ureditve, določi kvantitativne in kvalitativne cilje ter poroča o napredku; pozdravlja tudi sprejetje strateške analize tveganja za leto 2024;

36.	pozdravlja tudi, da je agencija poglobila tudi partnerstvo z misijo EUAM Ukraine, s čimer je okrepila integrirano upravljanje meja in varnost na meji med EU in Ukrajino v času konflikta;
37.	poudarja ključno vlogo Frontexa pri varovanju zunanjih meja Unije; priznava njeno vlogo v operacijah iskanja in reševanja, saj so bila pomorska in zračna sredstva uporabljena v skupnih operacijah v odziv na 1 599 incidentov, v katerih so pomagala 65 919 migrantom; znova poziva k vzpostavitvi celovite misije iskanja in reševanja EU, ki bi jo izvajali pristojni organi držav članic in Frontex, s čimer bi se lahko občutno zmanjšalo število smrtnih žrtev na morju;
38.	pozdravlja proaktivno nadaljnje ukrepanje agencije v zvezi s pritožbami na področju temeljnih pravic; poudarja pomen tesnega sodelovanja z nacionalnimi organi, da se zagotovi ustrezno nadaljnje ukrepanje v zvezi z domnevnimi kršitvami temeljnih pravic v skladu z nacionalnimi mehanizmi; vendar priporoča, naj se pritožbeni mehanizem izboljša, da bi se povečala njegova učinkovitost, saj se več pritožb v zvezi s temeljnimi pravicami še vedno zavrača zaradi nedopustnosti; ugotavlja, da je delovna skupina iz člena 46, ustanovljena 27. septembra 2022, da bi izvršnemu direktorju olajšala postopek odločanja, delo zaključila 22. septembra 2024; poudarja, da uradniki Frontexa ne smejo sodelovati pri nobenih ukrepih, ki bi utegnili voditi do neposrednih ali posrednih kršitev temeljnih pravic; pozdravlja, da se je agencija odločneje zavezala preglednosti in odgovornosti; poudarja potrebo po podrobnejših informacijah po zaključku operacij;
39.	pozdravlja ustanovitev odbora za skladnost s temeljnimi pravicami, ki potrjuje, da je spoštovanje temeljnih pravic pri vseh dejavnostih agencije odgovornost, ki si jo delijo vsi v agenciji in ugotavlja, da je prišlo do napredka pri izvajanju akcijskega načrta za temeljne pravice;
40.	priznava napredek, dosežen pri izvajanju akcijskega načrta za temeljne pravice, in spodbuja agencijo, naj si še naprej proaktivno prizadeva za vključevanje nacionalnih organov v izvajanje in redno ocenjevanje stanja, saj je to pomembno za vse sestavne dele evropske mejne in obalne straže;
41.	je seznanjen, da je bila stopnja zasedenosti delovnih mest 85,3 % (2 773 zasedenih delovnih mest) pod ciljno stopnjo 93 %, in poziva agencijo, naj si še naprej prizadeva za zaposlovanje, da bi čim prej zmanjšala stopnjo prostih delovnih mest; odločno spodbuja agencijo, naj si še naprej prizadeva za geografsko uravnoteženost in uravnoteženo zastopanost spolov;
42.	pozdravlja, da je bil postopek javnega razpisa za izvajanje sistema za lažne in prave dokumente na spletu (FADO) zaključen, da je bil izbran izvajalec, podpisana pogodba in da se je začela faza izvajanja; vendar obžaluje zamudo pri izvajanju tega sistema, saj je uredba o sistemu FADO začela veljati že aprila 2020, in poziva agencijo Frontex, naj ga v celoti izvaja;
43.	je seznanjen z večjo vlogo Frontexa v tretjih državah, zlasti prek sklenitve in nadgradnje več sporazumov o statusu in delovnih sporazumov, pa tudi z večjo politično zavezanostjo; poudarja, da je treba pri dejavnostih, ki vključujejo tretje države, glede na različna operativna okolja skrbno preučiti obveznosti v zvezi s sorazmernostjo in temeljnimi pravicami;
44.	je seznanjen s tekočim izvajanjem treh finančnih priporočil urada OLAF in priporočil evropske varuhinje človekovih pravic, katerih rok za izvedbo je maj 2025; poziva agencijo, naj brez odlašanja omogoči uresničitev vseh priporočil evropskih revizijskih in nadzornih organov, zlasti priporočil urada OLAF in delovne skupine Evropskega parlamenta za nadzor agencije Frontex, Evropskega varuha človekovih pravic, Računskega sodišča in lastne delovne skupine za temeljne pravice in pravne operativne vidike operacij; z zadovoljstvom ugotavlja, da od decembra 2023 ni več nerešenih primerov v zvezi s priporočili delovne skupine Evropskega parlamenta za nadzor agencije Frontex, in sicer je bilo izvedenih 39 priporočil, tri pa so bila zaključena, ker niso izvedljiva; poleg tega so bili do oktobra 2024 izvedeni vsi ukrepi, ki jih je v poročilu priporočil urad OLAF; poziva Komisijo, naj zagotovi, da bodo na podlagi ugotovitev urada OLAF in Evropskega javnega tožilstva o agenciji Frontex sprejeti ukrepi z jasnimi roki za izvedbo in po potrebi z disciplinskimi ukrepi; poziva Komisijo, naj v predlogu za novo uredbo upošteva priporočila glede zakonodaje in upravljanja iz vseh omenjenih poročil; 
45.	ugotavlja, da je uradnik za temeljne pravice v letu 2024 na terenu preživel približno 1 850 dni, kar je več kot 10 % več kot leto prej, pri čemer je spremljal dejavnosti agencije v 24 državah; je seznanjen z izboljšavami pri dostopu uradnika za temeljne pravice do operativnih področij, dejavnosti in dokumentov; vendar poudarja, da uradnik za temeljne pravice še naprej poroča o omejitvah pri dostopu do operativnih območij ali dejavnosti; poziva države članice in tretje države, naj uradniku za temeljne pravice zagotovijo popoln dostop do operativnih območij in dejavnosti; poziva agencijo Frontex, naj nemudoma omogoči neoviran dostop, kar je pogoj za sodelovanje v skupnih operacijah;
Del VI – Razrešnica glede izvrševanja proračuna Agencije Evropske unije za usposabljanje na področju preprečevanja, odkrivanja in preiskovanja kaznivih dejanj za proračunsko leto 2024
46.	ugotavlja, da je operativni proračun Agencije Evropske unije za usposabljanje na področju preprečevanja, odkrivanja in preiskovanja kaznivih dejanj (CEPOL) za leto 2024 znašal 12 589 437 EUR, kar je 12,3 % več kot končni proračun za leto 2023; pozdravlja, da je leta 2024 stopnja izvrševanja odobritev za prevzem obveznosti v CEPOL znašala 100 %, kar pomeni, da so bile tretje leto zapored odobritve v celoti izvršene;
47.	priznava, da CEPOL zagotavlja celovito ponudbo usposabljanja na vseh področjih Evropske večdisciplinarne platforme proti grožnjam kriminala (EMPACT); ugotavlja, da so bile teme EMPACT in kibernetska kriminaliteta najbolj priljubljene teme usposabljanja, ki se ga je leta 2024 udeležilo skoraj 64 % vseh udeležencev; izreka pohvalo agenciji, ker je kakovost proizvodov agencije, merjena s stopnjo zadovoljstva strank, v letu 2024 ostala visoka, pri čemer je 97 % udeležencev navedlo, da so bili zelo zadovoljni ali zadovoljni z dejavnostmi;
48.	se zaveda, da je bila agencija 30. maja 2024 žrtev množičnega kibernetskega napada, saj sta bili njena infrastruktura IKT v poslovnih prostorih in platforma za e-učenje LEEd v celoti kompromitirani; pozdravlja usklajen pristop agencije v tesnem sodelovanju s skupino CERT-EU in Komisijo pri izgradnji nove in varne infrastrukture IT; je seznanjen, da je prejela dodatna sredstva v višini 1 153 938 EUR, namenjena kritju dodatnih stroškov na področju informacijske tehnologije (1 064 000 EUR) in povečanju plač (89 938 EUR);
49.	se zaveda, da se je zaradi kibernetskega napada znatno zmanjšalo ozaveščanje usposobljenih uradnikov organov za preprečevanje, odkrivanje in preiskovanje kaznivih dejanj iz držav članic EU; se zaveda, da je agencija kljub kibernetskemu napadu v letu 2024 izvedla 350 dejavnosti, ki se jih je udeležilo približno 21 600 udeležencev, v primerjavi s 490 dejavnostmi (–29 %) in 46 431 udeleženci (–54 %) v letu 2023;
50.	je seznanjen, da je skupina CERT-EU zaključila preiskavo kibernetskega napada, kazenska preiskava, ki so jo začeli madžarski organi za preprečevanje, odkrivanje in preiskovanje kaznivih dejanj ob podpori Europola pa še ni končana; poudarja, da Evropski parlament pričakuje, da bo obveščen o rezultatih preiskave;
51.	pozdravlja dejstvo, da je CEPOL prek svoje akademije za kibernetsko kriminaliteto še naprej izvajal kibernetsko usposabljanje; pozdravlja dejstvo, da se je z namenskim usposabljanjem izboljšalo znanje o kibernetski kriminaliteti in kibernetske zmogljivosti v Evropi na področjih boja proti spolnemu izkoriščanju otrok, spletnih goljufij in kibernetskih napadov;
52.	obžaluje, da se je v letu 2024 obseg usposabljanja o temeljnih pravicah (10 dejavnosti s 427 udeleženci) zmanjšal v primerjavi z letom 2023 (19 dejavnosti z 2 063 udeleženci); poudarja, da je glavni cilj agencije podpirati, razvijati, izvajati in usklajevati usposabljanje za uradnike organov za preprečevanje, odkrivanje in preiskovanje kaznivih dejanj, pri čemer je treba posebno pozornost nameniti varstvu človekovih pravic in temeljnih svoboščin med preprečevanjem, odkrivanjem in preiskovanjem kaznivih dejanj;
Del VII – Razrešnica glede izvrševanja proračuna Agencije Evropske unije za droge za proračunsko leto 2024
53.	je seznanjen, da je 2. julija 2024 nova Agencija Evropske unije za droge (EUDA) uradno nadomestila Evropski center za spremljanje drog in zasvojenosti z drogami; želi spomniti, da je cilj uredbe o EUDA obravnavati pojav drog s celostnim pristopom, ki temelji na dokazih;
54.	je seznanjen, da je EUDA za izpolnjevanje svojih novih nalog v letu 2024 pridobila več kot 80-odstotno povečanje letnega proračuna in zaposlovanje uslužbencev za zapolnitev 28 novih delovnih mest; poziva jo, naj zagotovi, da bo v celoti izvajala svoj novi mandat;
55.	je seznanjen, da je operativni proračun agencije za leto 2024 znašal 32 723 728 EUR; pozdravlja, da je bila leta 2024 stopnja izvrševanja odobritev za prevzem obveznosti v agenciji 100 %; vendar z zaskrbljenostjo ugotavlja, da je stopnja razveljavitev odobritev plačil za leto 2024 znašala 10,49 %, kar ustreza razveljavitvi v višini 3 401 035 EUR; se zaveda, da je ta stopnja razveljavitev posledica omejitev, ki so vplivale na zmožnost agencije, da porabi svoj proračun za leto 2024 do začetka novega mandata agencije 2. julija 2024;
56.	pozdravlja prispevek agencije k platformi EMPACT in operativnim akcijskim načrtom v ciklu politik EU proti mednarodnemu organiziranemu kriminalu in hudim oblikam mednarodnega kriminala; ceni razvoj evropskega sistema opozarjanja za droge, ki bo izdajal opozorila, kadar se na trgu pojavijo resna tveganja, povezana z drogami; pozdravlja vzpostavitev evropske mreže forenzičnih in toksikoloških laboratorijev ter evropskega sistema za ocenjevanje nevarnosti;
57.	pozdravlja stalna prizadevanja agencije za izvajanje sistema EU za zgodnje opozarjanje v sodelovanju s partnerji v državah članicah; ugotavlja, da je bilo priglašenih 47 novih psihoaktivnih snovi in da je skupno število teh snovi, ki se trenutno spremljajo, približno 1 000; ceni tehnična poročila, ki jih je objavila agencija;
58.	se zaveda, da je agencija v letu 2024 pripravila 33 znanstvenih in institucionalnih publikacij, kot avtorica ali soavtorica pa tudi 16 znanstvenih člankov in knjižnih poglavij, ter ceni njeno znanstveno in na dokazih temelječe strokovno znanje;
59.	pozdravlja objavo evropskega poročila o drogah za leto 2024 in njegovo osredotočenost na močne sintetične snovi, nove zmesi drog in spreminjajoče se vzorce uporabe;
60.	z zadovoljstvom ugotavlja, da je agencija nacionalnim oblikovalcem politik nudila redno, dragoceno podporo in informacije o politikah v zvezi z drogami ter usklajevala pripravljalne znanstvene preglede škode, ki jo povzročajo droge, zdravljenja in zmanjševanja škode; poudarja, da je pomembno nadaljevati to bistveno delo, da bi obravnavali spreminjajoče se trende in izzive, ter poziva k nadaljnji krepitvi te dejavnosti s pospeševanjem tesnejšega sodelovanja z državami članicami in ustreznim obveščanjem širše javnosti o ugotovitvah, vključno z zdravstvenimi delavci in splošno javnostjo;
61.	poudarja, da je agencija usposobila več kot 11 700 strokovnjakov na področju drog, vključno z zdravstvenimi delavci, uradniki organov za preprečevanje, odkrivanje in preiskovanje kaznivih dejanj in oblikovalci politik v Uniji in zunaj nje, ter da se je osmih spletnih seminarjev, ki jih je organizirala, udeležilo približno 1 400 strokovnjakov; pozdravlja sodelovanje z drugimi agencijami EU;
Del VIII – Razrešnica glede izvrševanja proračuna Agencije Evropske unije za sodelovanje na področju preprečevanja, odkrivanja in preiskovanja kaznivih dejanj za proračunsko leto 2024
62.	poudarja, da je Europol v letu 2024 podprl 3 324 operacij, 65 operativnih projektnih skupin in 432 dni ukrepanja; poudarja vlogo agencije kot kriminalističnega informacijskega vozlišča EU, saj se je mreža SIENA (mrežna aplikacija za varno izmenjavo informacij) uporabljala za izmenjavo več kot 2 milijonov sporočil, agencija pa je v letu 2024 prek mreže sprejela 114 459 operativnih prispevkov;
63.	ugotavlja tudi, da je Europol pripravil 366 poročil o operativnih analizah in 29 poročil o strateških analizah; pozdravlja visoko stopnjo zadovoljstva deležnikov, ki je bila izražena oziroma ugotovljena v zvezi z njihovimi analitičnimi proizvodi;
64.	poziva Europol, naj izvaja tudi preostala priporočila, ki jih je izdal Evropski nadzornik za varstvo podatkov (ENVP), zlasti v okviru svojih mnenj o nadzoru; ugotavlja, da so bile pri inšpekcijskem pregledu nadzornika, opravljenem oktobra 2023, ugotovljene številne pomanjkljivosti; nadalje poziva Europol, naj hitro izvede preostalih 23 izdanih priporočil, da bi zagotovil ali izboljšal skladnost Europola s pravnim okvirom za varstvo podatkov; ob čemer ugotavlja, da je Europol medtem izvedel približno 75 % priporočil, ki se nanašajo predvsem na obdelavo podatkov iz VIS in PNR;
65.	po opominu, ki je bil agenciji Frontex izrečen leta 2024 in se nanaša na izmenjavo podatkov med Europolom in agencijo Frontex v zvezi z migranti in aktivisti, ne da bi se kakor koli ocenila potreba po taki izmenjavi informacij, poziva Europol in agencijo Frontex, naj tesno sodelujeta z Evropskim nadzornikom za varstvo podatkov, da bi zagotovila, da bo vsaka izmenjava osebnih podatkov o osumljencih čezmejnih kaznivih dejanj skladna z veljavnimi pravili o varstvu podatkov in pooblastili agencij, in da jim bo hkrati omogočila ustrezno izvajanje preiskav; v zvezi s tem opaža, da je Europol predložil posodobitev, pri čemer poudarja, da je med letom 2020 in koncem leta 2024 na podlagi podatkov, ki jih je prejela agencija Frontex, v povprečju obdelal 260 osumljencev na leto;
66.	izraža zaskrbljenost zaradi varnostnega incidenta v Europolu, v katerem so izginili upravni kadrovski spisi več uslužbencev Europola in vodstva; poziva agencijo, naj sprejme ustrezne ukrepe za preprečevanje ponovitve takih incidentov; ugotavlja, da je bilo po predstavitvi, ki jo je Europol imel 9. aprila 2024 v odboru LIBE, ugotovljeno, da za incident ni odgovorna tretja stran, temveč Europol, in da so bili sprejeti dodatni ukrepi za prevzem odgovornosti za incident in izboljšani postopki, digitaliziranih pa je bilo 98 % vseh kadrovskih spisov;
67.	izreka pohvalo Europolu za poročilo o dekodiranju kriminalnih mrež EU, ki pomenijo največjo grožnjo, ki je nov vodilni produkt, v katerem je opisano, kako so organizirane kriminalne mreže, ki pomenijo največjo grožnjo, katere kriminalne dejavnosti izvajajo ter kako in kje delujejo; pozdravlja nedavno ustanovitev Europolove operativne projektne skupine GRIMM za boj proti novačenju mladih v organizirani kriminal in proti pojavu nasilja kot storitve; spodbuja Europol in države članice, naj še naprej ustanavljajo podobne namenske operativne projektne skupine, ki se bodo z novimi kriminalnimi trendi spopadale s tesnejšim čezmejnim sodelovanjem, izmenjavo obveščevalnih podatkov in preventivnimi ukrepi;
68.	pozdravlja rezultate iz skupnega letnega poročila Europola in Eurojusta za leto 2024, v katerih je podrobno opisano uspešno sodelovanje agencij na področju organiziranega kriminala, tihotapljenja migrantov, finančnega in gospodarskega kriminala, kibernetske kriminalitete in terorizma ter najhujših mednarodnih kaznivih dejanj; meni, da bi morale vse ustrezne agencije EU, vključno z Europolom, Eurojustom, CEPOL, OLAF, EJT in drugimi, pripravljati redno skupno letno poročilo o svojih usklajenih ukrepih, skupnih operacijah in skupnih dosežkih, da bi povečale preglednost, skladnost in vzajemno učenje v celotni strukturi pravosodja in notranjih zadev Unije; z zadovoljstvom ugotavlja, da sta si Europol in Eurojust prizadevala za nadaljnje sodelovanje in večje sinergije, tudi z organizacijo skupne seje kolegija Eurojusta in upravnega odbora Europola z naslovom Razmisleki o sodelovanju, ki je bila 9. oktobra 2024 na sedežu Eurojusta;
69.	je seznanjen s poročilom agencije o umetni inteligenci in policijskem delu – koristi in izzivi umetne inteligence za preprečevanje, odkrivanje in preiskovanje kaznivih dejanj, ki je bilo objavljeno septembra 2024; pozdravlja njegov vpogled v sedanje in prihodnje zmogljivosti umetne inteligence, pri čemer gre za usmeritev k učinkovitejšemu in odzivnejšemu modelu preprečevanja, odkrivanja in preiskovanja kaznivih dejanj, hkrati pa poudarja pomisleke glede pristranskosti podatkov, pravičnosti in morebitnih groženj za zasebnost, odgovornost, varstvo človekovih pravic in diskriminacijo; poziva Europol, naj v celoti spoštuje določbe akta o umetni inteligenci za preprečevanje, odkrivanje in preiskovanje kaznivih dejanj; poziva Europol, naj poskrbi za popolno izvajanje smernic ENVP v zvezi s tem, tudi z vzpostavitvijo in izvrševanjem strogih nadzornih politik za procese, ki temeljijo na umetni inteligenci, s čimer zagotavlja, da se za vse rezultate umetne inteligence opravi človeški nadzor, preden se uporabijo ali posredujejo državam članicam ali sodelujočim partnerjem;
70.	je seznanjen s sklepi preiskave evropske varuhinje človekovih pravic o premestitvi dveh nekdanjih uslužbencev na delovni mesti, povezani z bojem proti spolni zlorabi otrok na spletu; opozarja na ugotovitev varuhinje, da je Europol enega uslužbenca premestil na nepravilen način;

PRILOGA: IZJAVA O PRISPEVKIH
<FootprintIntro>Pripravljavka mnenja v skladu s členom 8 Priloge I Poslovnika izjavlja, da je v svoje mnenje vključila prispevke k zadevam, ki se nanašajo na temo dokumenta, ki jih je med pripravo mnenja do njegovega sprejetja v odboru prejela od naslednjih zastopnikov interesov, ki spadajo na področje uporabe Medinstitucionalnega sporazuma o obveznem registru za preglednost[footnoteRef:1], ali zastopnikov javnih organov tretjih držav, vključno z njihovimi diplomatskimi predstavništvi in veleposlaništvi:</FootprintIntro> [1:  Medinstitucionalni sporazum z dne 20. maja 2021 med Evropskim parlamentom, Svetom Evropske unije in Evropsko komisijo o obveznem registru za preglednost (UL L 207, 11.6.2021, str. 1, ELI: http://data.europa.eu/eli/agree_interinstit/2021/611/oj)] 

	1. Zastopniki interesov, ki spadajo na področje uporabe Medinstitucionalnega sporazuma o obveznem registru za preglednost

	Transparency International EU / EU transparency register: 501222919-71

	2. Zastopniki javnih organov tretjih držav, vključno z njihovimi diplomatskimi predstavništvi in veleposlaništvi

	Jih ni.


Priprava tega seznama je v izključni pristojnosti pripravljavke mnenja.
Če so na seznamu navedene fizične osebe z imenom ali njihovo funkcijo ali z obema, pripravljavka mnenja izjavlja, da je zadevne fizične osebe seznanila z obvestilom Evropskega parlamenta o varstvu podatkov št. 484 (https://www.europarl.europa.eu/data-protect/index.do), v katerem so opredeljeni pogoji, ki veljajo za obdelavo njihovih osebnih podatkov, ter pravice, povezane s to obdelavo.

